Diari Oficial de la Generalitat Valenciana


Sumari del DOGV 8030, del 02-05-2017 (2017/3412)

RESOLUCIÓ de 20 d'abril de 2017, del director general de Relacions amb les Corts, per la qual es publica el conveni marc entre el Consorci Hospital General Universitari de València i l'entitat Psicòlegs Sense Fronteres per a la realització d'activitats d'interés general en l'àmbit de la intervenció psicosocial, formació i sensibilització a la ciutat de València.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8030

Data del DOGV
:   02-05-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/3412


Data del document
:   20-04-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 20 d'abril de 2017, del director general de Relacions amb les Corts, per la qual es publica el conveni marc entre el Consorci Hospital General Universitari de València i l'entitat Psicòlegs Sense Fronteres per a la realització d'activitats d'interés general en l'àmbit de la intervenció psicosocial, formació i sensibilització a la ciutat de València. [2017/3412]  
El Consorci Hospital General Universitari de València i l'entitat Psicòlegs Sense Fronteres han subscrit, el dia 20 de juny de 2016, el conveni marc per a la realització d'activitats d'interés general en l'àmbit de la intervenció psicosocial, formació i sensibilització a la ciutat de València, i de conformitat amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 19 d'abril de 2017 i número 598/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 20 d'abril de 2017.- El director general de Relacions amb les Corts: Antonio Torres Salvador.  
  
  
Conveni marc de col·laboració entre el Consorci Hospital General Universitari de València - Departament de Salut València Hospital General  i l'Entitat Psicòlegs sense Fronteres per a la realització d'activitats d'interés general en l'àmbit de la intervenció psicosocial, formació i sensibilització a la ciutat de valència  
   
València, 20 de juny de 2016  
   
Reunits  
D'una part, el doctor Enrique Ortega González, com a director gerent del Consorci Hospital General Universitari de València (d'ara en avant Consorci), en virtut del nomenament efectuat pel Consell de Govern del Consorci en la sessió de 25 de setembre de 2015, facultat per a la firma d'aquest acord de col·laboració de conformitat amb allò que s'ha establit en l'Acord de 12 de desembre de 2003, del Consell de Govern i del president del Consell, pel qual es deleguen atribucions en matèria de personal, de contractació administrativa i gestió econòmica en diversos òrgans del Consorci Hospital General Universitari de València (HGUV), apartat 6.2, amb domicili a l'avinguda de les Tres Creus, número 2  
I d'una altra part, Betty Roca Hubbauer, com a presidenta de l'entitat Psicòlegs sense Fronteres (d'ara en avant Entitat), amb CIF B17184399 domiciliada al carrer del Comte d'Olocau, número 1, de València, i en nom i representació d'aquesta.  
Es reconeixen mútuament capacitat i poder suficients i subscriuen, en nom de les respectives entitats, aquest conveni de col·laboració i, a aquest efecte  
  
Manifesten  
Primer. Que l'Entitat  i el Consorci coincideixen a declarar l'alt interés que té per a ambdues l'assistència i el suport psicosocial a les persones en risc d'exclusió i la formació i sensibilització en aquests temes.  
  
Segon. Que és d'interés per ambdues parts subscriure aquest conveni marc, que té com a objecte fonamental la millora de la qualitat de vida de les persones incloses en el seu àmbit d'aplicació, com també la formació i la sensibilització dels qui han d'atendre'ls o es troben en el seu entorn.  
Tercer. Que el Consorci té com a objectiu principal donar cobertura a les necessitats assistencials de la comunitat a què serveix, assegurant l'excel·lència i l'eficiència en el desenvolupament de la seua activitat i consolidant la integració de les dimensions assistencial, docent i investigadora.  
Quart. Que l'Entitat realitza les seues activitats en l'àmbit de l'assistència psicològica a poblacions o grups marginats, socialment, econòmicament o culturalment.  
  
Clàusules  
Primera. Objecte  
Aquest conveni marc té per objecte assentar les bases per a l'actuació de l'Entitat aportant assistència i suport psicosocial a persones i grups en risc d'exclusió en l'àmbit d'actuació del Consorci.  
  
  
Segona. Obligacions de l'Entitat  
L'Entitat es compromet desenvolupar programes de suport psicosocial a les persones o grups en risc d'exclusió i també a la formació i sensibilització dels qui han d'atendre'ls o es troben en el seu entorn.  
  
  
Tercera. Obligacions del Consorci HGUV  
El Consorci Hospital General Universitari de València es compromet a facilitar, en la mesura de les seues possibilitats, els mitjans per a la realització de les activitats que es determinen.  
L'aplicació i l'execució d'aquest conveni, inclosos a aquest efecte tots els actes jurídics que pogueren dictar-se en la seua execució i el seu desenvolupament, no podrà suposar obligacions econòmiques per al Consorci Hospital General Universitari de València, en tot cas, haurà de ser atesa amb mitjans personals i materials.  
   
Quarta. Personal  
1. Les obligacions socials i laborals respecte al personal que aporte l'Entitat correspondran únicament i exclusivament a aquesta, i el Consorci serà totalment alié a les dites relacions laborals.  
2. El personal participant dependrà orgànicament de l'Entitat, la qual n'assumirà la selecció, el nomenament i la gestió.  
3. El personal haurà d'estar assegurat mitjançant una pòlissa subscrita per l'Entitat que cobrirà els sinistres propis i els que produïsquen a tercers, en l'exercici de les activitats encomanades.  
4. Les persones intervinents en aquest conveni es comprometen a complir allò que estableixen la Llei orgànica 15/1999, de 13 de desembre, de protecció de dades de caràcter personal, i el Reial decret 1729/2007, de 21 de desembre, pel qual s'aprova el Reglament de desplegament de la Llei orgànica 15/1999.  
5. La Direcció del Consorci haurà de conéixer prèviament la identitat de tots els participants destinats en el Consorci, com també la certificació requerida per a exercir les funcions assignades. Es podrà acordar el canvi del treballador per motius personals, laborals o d'una altra índole, la qual cal comunicar sempre amb suficient antelació a totes les parts.  
  
Cinquena. Acords singulars per a l'exercici d'activitats  
L'execució de les activitats quedaran definides pels serveis del Consorci i de l'Entitat, que han d'establir uns acords singulars de desenvolupament. Aquests acords establiran protocols per a cada una de les activitats que, incloses en l'objecte d'aquest conveni marc, s'acorden en la comissió de seguiment del Conveni que a continuació es detalla.  
   
Sisena. Comissió de seguiment  
6.1. Els programes que s'establisquen per al desenvolupament d'aquests objectius estaran sotmesos a la Comissió de Seguiment creada a aquest efecte, la qual estarà composta pels firmants de l'acord o persones en qui deleguen, més un representant per cada institució.  
6.2. Les funcions de la Comissió de seguiment seran:  
A) Participar en l'elaboració dels programes d'activitat que s'establisquen.  
B) Aprovar la posada en marxa dels programes.  
C) Avaluar les memòries presentades pels participants dels diversos programes.  
Els acords d'aquesta comissió seran remesos al president de l'entitat Psicòlegs sense Fronteres i al gerent del Consorci.  
   
Setena. Publicitat i difusió  
En la publicitat i les activitats que l'Entitat faça, per qualsevol mitjà de comunicació social, de les accions derivades de l'aplicació d'aquest Conveni, es farà constar expressament que aquestes es realitzen en virtut de la col·laboració convinguda entre el Consorci HGUV i l'Entitat.  
  
L'Entitat i el Consorci informaran els treballadors d'aquest conveni de col·laboració i del programa de Pares.  
  
Huitena. Efectes i duració  
Aquest Conveni produirà efectes a partir de la data de la seua firma i mantindrà la seua vigència fins al 31 de desembre de 2017, i després de tot això podrà renovar-se amb caràcter biennal a iniciativa de qualsevol de les parts, amb l'acord previ que en aquest sentit ha d'establir-se per escrit abans de la data de la seua finalització.  
  
Novena. Causes de rescissió  
Seran causes de rescissió d'aquest conveni:  
a) L'incompliment manifest de les obligacions assumides per qualsevol de les parts.  
b) L'acord mutu de les parts.  
c) La denúncia expressa d'una de les parts amb avís previ, com a mínim, d'un mes.  
d) Desaparició de les circumstàncies que van donar origen a aquest.  
En aquests casos les actuacions en curs d'execució seran suspeses en l'estat en què es troben.  
  
Desena. Jurisdicció aplicable  
Aquest conveni té naturalesa administrativa i es regirà, en la seua interpretació i desenvolupament, per la normativa corresponent, amb l'especial submissió de les parts a la jurisdicció contenciosa administrativa de València.  
   
I com a prova de conformitat, ambdues parts firmen aquest conveni, en el lloc i en la data indicats en l'encapçalament.  
  
La presidenta i representant legal de Psicòlegs sense Fronteres: Betty Roca Hubbauer.  
El representant del Consorci Hospital General Universitari de València: Enrique Ortega González.